錢伸仲乞静照軒詩取逸少所謂靜照在忘求云
作者：李彭
朝代：宋

paragraphs: 往者多逸想，山陰時見之。
肯持圭組面，自塵丘壑姿。
奇偉不少貸，確訒無纖遺。
保全勝東山，出語曾未思。
巢許逢稷契，何由致于斯。
乃比石衛尉，此老端不爲。
觀其誓墓作，豈復隨家雞。
忘求在静照，定體發光輝。
誰料百代下，領此無言師。
元非折腰具，聊復尉河西。
開軒延勝氣，不許賸客隨。
凛然廉藺風，坐用談笑追。
懸知杜武庫，時與河陽期。
持觴望天末，雲樹相參差。
直恐永和日，未能相盛衰。
徑煩畫幽處，公莫惜鵝溪。